Mieli tėveliai, seneliai ir visi vaikučių ugdytojai,

su didžiausiu nekantrumu norime Jus pakviesti kartu su vaikučiais pasiklausyti pasakaičių garso įrašų, 2020 m. sukurtų Lietuvių literatūros ir tautosakos institute! Įsijunkite mūsų instituto administruojamą Youtube kanalą „Tilidūda“ dainelės, kuriame rasite rinkinį „Tilidūda pasakaitės“: https://www.youtube.com/playlist?list=PLwk\_rFn7C9Vvu-12l3Eq6cmr7yO7bjRwF

Pasakaitės – viso labo penkios, bet jos nėra paprastos. Kiekvieną jų savo gimtąja tarme seka nuostabūs aktoriai, žymūs žmonės: tikra žemaitė Jurgita Jurkutė Širvaitė, dzūkės Neringa Varnelytė ir Vitalija Mockevičiūtė, aukštaitis Algirdas Latėnas, suvalkietis gamtininkas, vaikų knygų autorius Selemonas Paltanavičius. Na, o bendrine kalba visas penkias pasekė teatro, kino ir televizijos aktorius, linksmuolis Giedrius Savickas.

Negana to, dailininkas Dovydas Čiuplys kiekvienai pasakaitei sukūrė po piešinėlį, o kompozitorė Tamsaulė (Eglė Gelažiūtė-Pranevičienė) pasirūpino, kad sekami kūrinėliai praturtėtų įvairiais garsais – visa tai tebus papildomas postūmis vaikučių vaizduotei. Kuria tarme ar bendrine kalba klausytis – Jūsų pasirinkimas. Visos mūsų kalbos atmainos nuostabios, kiekviena jų savaip išraiškinga ir spalvinga. O ir kiekvienas sekėjas stengėsi pasakėlėms suteikti papildomų niuansų.

Nuoširdžiai tikimės, kad šie ikimokyklinio ir ankstyvojo mokyklinio amžiaus vaikams skirti pasakaičių įrašai pasitarnaus lietuviškų pasakų sklaidai, lietuvių kalbos ir tarmių populiarinimui, o taip pat ir emigracijoje gyvenantiems lietuviams, norintiems, kad jų vaikai neužmirštų savo tėvų kalbos bei tradicinio paveldo.

Su geriausiais linkėjimais

Projekto „Pasakaitės – lietuvių liaudies pasakų įrašai“ rengėjos Andželika Jakubynienė ir Aušra Žičkienė, bei visas Lietuvių literatūros ir tautosakos instituto kolektyvas